RESOLUCIÓN do 1 de febreiro de 2008 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras da selección de entidades de acollida para o desenvolvemento en Galicia de 8 bolsas de comercio internacional convocadas en 2007 por este instituto.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 15/02/2008

O Consello de Dirección do Igape, na súa xuntanza do 28 de decembro de 2007, acordou por unanimidade dos seus membros asistentes a aprobación das bases reguladoras da selección de entidades de acollida para o desenvolvemento en Galicia de 8 bolsas de comercio internacional convocadas en 2007.
Na súa virtude e de conformidade coas facultades que teño conferidas,
RESOLVO:
Único.-Publicar as bases reguladoras da selección de entidades de acollida para o desenvolvemento en Galicia de 8 bolsas de comercio internacional convocadas en 2007 polo Instituto Galego de Promoción Económica (Igape).
Santiago de Compostela, 1 de febreiro de 2008.
Álvaro Álvarez-Blázquez Fernández
Director xeral do Instituto Galego de Promoción Económica
Bases reguladoras da selección de entidades de acollida para o desenvolvemento en Galicia de 8 bolsas de comercio internacional convocadas en 2007 polo Instituto Galego
de Promoción Económica (Igape)
O Instituto Galego de Promoción Económica (Igape), en liña coas funcións que ten encomendadas como instrumento básico de actuación da Xunta de Galicia para impulsar o desenvolvemento competitivo do sistema produtivo galego, vén levando a cabo unha serie de accións no ámbito exterior desde o apoio á formación de capital humano especialista no eido internacional, o apoio ás empresas galegas no seu proceso de expansión exterior, á captación de investimentos estranxeiros cara a Galicia.
Entre as funcións encomendadas ao Igape en relación á expansión exterior -en virtude do disposto no artigo 4 da súa Lei de creación-, están o promover a creación de empresas nos distintos sectores de actividade económica que teñan maior impacto e vantaxes comparativas para o desenvolvemento da economía galega, favorecer a modernización e innovación tecnolóxica e organizativa das empresas galegas, proporcionar información sobre os mercados e favorecer o desenvolvemento das exportacións e acordos con empresas estranxeiras, así como apoiar e promover calquera tipo de actividades que contribúan á mellora do sistema produtivo de Galicia, especialmente as de maior importancia estratéxica.
A convocatoria destas bolsas inversas, no que se refire ás peticións dos bolseiros, regulouse mediante a sinatura do convenio de colaboración entre o Igape e as asociacións e institucións empresariais para a convocatoria de ata un máximo de 8 bolsas de formación e prácticas de comercio internacional en Galicia para descendentes de galegos residentes fóra de España (en adiante Convenio Igape-Asociacións e Institucións: Bolsas Inversas). Neste convenio determínase un máximo de 8 bolsas para a realización de estudos e prácticas de comercio internacional en Galicia, (en adiante bolsas inversas), de 12 meses de duración ás que poderán acceder descendentes de galegos residentes fóra de España (residentes no país da entidade colaboradora asinante do Convenio Igape-Asociacións e Institucións: Bolsas Inversas ou noutro país sempre que sexa fóra de España) con estudos universitarios medios ou superiores finalizados e nados a partir do ano 1972.
Mediante estas bases regúlase a convocatoria para as empresas, e para as asociacións e institucións empresariais galegas que teñan interese en acoller algún dos bolseiros de orixe galega, en diante entidades de acollida.
Artigo 1º.-Obxecto.
O obxecto das bolsas inversas é a formación e práctica laboral, no eido do comercio internacional de 8 titulados universitarios estranxeiros descendentes de galegos propostos por institucións ou asociacións de empresarios galegos no exterior (en diante entidades colaboradoras) con estudos universitarios medios ou superiores finalizados e nados a partir do ano 1972.
As bolsas inversas cumpren co dobre fin de que as entidades de acollida se beneficien da formación e procedencia estranxeira dos titulados e por outra parte que os descendentes de galegos coñezan en primeira persoa a realidade empresarial de Galicia.
Ambos aspectos van orientados á expansión exterior da empresa galega, busca de oportunidades de negocio e investigación das posibilidades de cooperación internacional entre empresas galegas e estranxeiras, así como o establecemento de relacións de coñecemento e colaboración e mantemento dos vínculos interxeneracionais, a través dos negocios.
O obxectivo desta convocatoria é a selección das entidades de acollida onde estes bolseiros levarán a cabo as súas tarefas segundo un plan de traballo proposto e consensuado co Igape.
Artigo 2º.-Procedemento de selección dos bolseiros.
Os países de orixe dos bolseiros son Arxentina, Brasil e México.
As bolsas terán un período inicial de formación previo ao período de realización das prácticas. A formación será impartida en Santiago de Compostela.
Tras o período de formación comunicarase a cada bolseiro o destino adxudicado para a realización das prácticas (empresa, asociación ou institución empresarial galega ou o propio Igape) que é obxecto desta convocatoria, e que terá unha duración máxima de 12 meses.
A data prevista de incorporación aos organismos de acollida será posterior ao 1 de marzo de 2008.
Artigo 3º.-Dotación das bolsas e indemnizacións por razóns de servizo.
A dotación da bolsa é por conta exclusiva do Igape.
Serán por conta do bolseiro: os gastos de viaxe de ida/volta ao país de orixe, visado, seguro de enfermidade e accidentes durante a duración da bolsa, e os gastos de desprazamento ao lugar de ubicación do bolseiro indicado na solicitude.
Axudas de custo: o bolseiro terá dereito a percibir directamente da entidade de acollida as liquidacións de viaxe e dietas devengadas pola realización de tarefas incluídas dentro do plan de actividades programadas pola entidade de acollida.
Artigo 4º.-Entidades de acollida.
Poderán presentar solicitude para acoller un bolseiro as empresas, asociacións e institucións empresariais galegas que cumpran os seguintes requisitos:
-Estar legalmente constituído e ter o domicilio fiscal e centro de actividade en Galicia.
-Ter actividade internacional ou un proxecto de internacionalización.
-Presentar un plan de actividades para o bolseiro para a súa realización durante o período de prácticas na empresa, asociación ou institución.
-Declaración do lugar, centro de traballo en que destinaría ao bolseiro que deberá ser dentro da Comunidade Autónoma de Galicia así como o horario de desenvolvemento da bolsa e breve descrición dos medios dispoñibles para o seu correcto desenvolvemento e o nome do titor/a.
Artigo 5º.-Prazo de presentación de solicitudes.
O prazo de presentación de solicitudes será dun mes desde a publicación no Diario Oficial de Galicia.
Artigo 6º.-Procedemento de selección.
As solicitudes presentaranse segundo o modelo que figura como anexo I a estas bases nas oficinas do Instituto Galego de Promoción Económica (Igape) ou en calquera das formas previstas pola Lei 30/1992, do 26 de novembro, de réxime xurídico das administracións públicas e do procedemento administrativo común.
A solicitude acompañarase da seguinte documentación, en orixinal ou copia cotexada:
-Escritura de constitución e estatutos debidamente inscritos.
-Memoria da actividade internacional que desenvolve actualmente a entidade de acollida no país de interese ou do proxecto de internacionalización.
-Plan de actividades para o bolseiro incluíndo o lugar de destino, medios dispoñibles e nome do titor/a.
As solicitudes recibidas que cumpran os requisitos establecidos no artigo 4 serán valoradas por un comité de selección.
A presentación da solicitude de axuda polo interesado comportaralle a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o disposto no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. Non obstante, se por razóns técnicas ou doutra índole estes certificados non puidesen ser obtidos polo órgano xestor poderanlles ser requiridos ao interesado.
A valoración das solicitudes realizaraa un comité de selección, que estará presidido polo director da Área de Promoción, Innovación e Información Empresarial (ou o seu suplente, en caso de necesidade) e integrado por outros tres membros (ou os seus suplentes, en caso de necesidade) designados polo presidente do comité de selección, actuando un deles como secretario.
A avaliación das solicitudes realizarase segundo os seguintes criterios:
-Dimensión da entidade de acollida e o seu grao de internacionalización.
-Idoneidade do Plan de actividades programado para o bolseiro ao obxecto destas bases.
-Interese e orientación do proxecto de internacionalización ao/s país/es de orixe dos bolseiros. Na solicitude deberá indicarse por orde de preferencia o/s país/es de interese.
-Idoneidade dos medios/recursos que se porán á disposición do bolseiro para o correcto desenvolvemento da bolsa.
-Nesta avaliación terán prioridade as empresas e consorcios empresariais sobre o resto.
Unha vez elixidos os adxudicatarios, a Dirección da Área de Promoción, Innovación e Información Empresarial do Igape remitirá proposta de adxudicación, para a súa resolución pola Dirección Xeral do Igape. A resolución conterá o nome do adxudicatario, a data de comezo da bolsa, o destino, e cantas cuestións se consideren convenientes para o correcto desenvolvemento das actividades que realizarán os bolseiros.
O prazo máximo para notificar a resolución do procedemento será de tres meses a partir da data de remate de presentación de solicitudes no Igape. O citado prazo poderá ser suspendido nos supostos establecidos no artigo 42.5º da Lei de réxime xurídico das administracións públicas e do procedemento administrativo común. Transcorrido tal prazo sen que se notificase resolución expresa, poderase entender desestimada.
As resolucións dos expedientes instruídos ao abeiro do disposto nestas bases esgotarán a vía administrativa, polo que, de conformidade co previsto na Lei da xurisdición contencioso-administrativa, poderase interpoñer contra elas un recurso contencioso-administrativo ante os xulgados do contencioso-administrativo de Santiago de Compostela no prazo de dous meses contados desde o día seguinte ao da súa notificación. Potestativamente, e con anterioridade á interposición do recurso contencioso-administrativo, poderase interpoñer no prazo dun mes desde o día seguinte á recepción da notificación da resolución, un recurso de reposición, que resolverá o director xeral do Igape.
Artigo 7º.-Aceptación do bolseiro pola entidade de acollida.
O Igape notificará a cada entidade de acollida a resolución de concesión, quen no prazo de dez días hábiles desde a súa notificación deberá aceptala nos seus termos e comprometerse a cumprir todas e cada unha das condicións recollidas nestas bases e na resolución de concesión. Se no dito prazo non constase a súa aceptación expresa, entenderase que renuncia aos seus dereitos, procedéndose ao arquivo do expediente logo de resolución do Igape declarativa desa circunstancia.
Artigo 8º.-Publicación.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as entidades de acollida seleccionadas ao abeiro destas bases no Diario Oficial de Galicia e na páxina web do Igape, www.igape.es, polo que a presentación da solicitude leva implícita a autorización para o tratamento necesario dos datos da entidade de acollida e da súa publicación nos citados medios.
De conformidade cos puntos 3 e 4 do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía e Facenda publicarán no Diario Oficial de Galicia e na súa páxina web oficial a relación das entidades de acollida seleccionadas ao abeiro destas bases, polo que a presentación da solicitude leva implícita a autorización para o tratamento necesario dos datos persoais das entidades de acollida e a referida publicidade.
Artigo 9º.-Renuncia da entidade de acollida.
Contémplase a posibilidade de renuncia por parte das entidades de acollida. Para estes supostos o comité de selección establecerá unha relación de entidades de acollida suplentes que poderán beneficiarse do programa.
Artigo 10º.-Insuficiencia de destinos.
No caso de non existir demanda suficiente de entidades de acollida, o Igape poderá destinar os bolseiros que quedasen sen praza a institucións e asociacións empresariais sen ánimo de lucro ou ao propio Igape.
Artigo 11º.-Días de libre disposición.
O bolseiro poderá dispoñer de dez días laborais para a realización de actividades de carácter persoal durante os doce meses da duración das prácticas.
Artigo 12º.-Dependencia funcional.
Durante a realización das prácticas o bolseiro dependerá das instrucións e criterios fixados ou transmitidos pola entidade de acollida.
Artigo 13º .-Incidencias.
Con carácter xeral as incidencias ocorridas durante o desenvolvemento da bolsa serán comunicadas ao Igape, polo bolseiro e/ou a entidade de acollida, que resolverá sobre elas.
Con carácter particular establécese que:
No caso de producirse a baixa dun bolseiro, a entidade de acollida poderá -sempre que non transcorran máis de 6 meses dende o inicio da bolsa-, solicitar un novo bolseiro, quedando facultado o Igape para asignar ou non un novo bolseiro, na medida que sexa posible.
En calquera momento o Igape poderá comprobar, mediante os mecanismos de inspección e de control que considere conveniente, que as tarefas asignadas aos bolseiros se correspondan co plan de actividades.
Artigo 14º.-Interpretación.
Correspóndelle ao director xeral do Igape a facultade de ditar as disposicións necesarias para a aplicación das axudas previstas nestas bases, así como para resolver as dúbidas concretas que se susciten na súa aplicación.
Ver referencia pdf "03300D008P039.PDF"